આસારામ હોય કે બીજા કોઈપણ બાપુઓ હોય તેમના વક્તવ્યની સરખામણી રજનીશ સાથે આજે પણ થાય છે. કેટલાય લોકો માને છે કે રજનીશ જેવું સંમોહક વક્તવ્ય આપવું અઘરું છે. આસારામ સારા વક્તા હોવાનું ઘણાને લાગ્યું હશે એટલે જ તેમના ભક્તો હશે ને! ખેર, રજનીશને યાદ કરવા પડે જ્યારે કોઈ આશ્રમ અને ગુરુપદે પૂજાતી વ્યક્તિ સેક્સ, સંપત્તિ અને સત્તાના વિવાદોથી ઘેરાયેલી હોય. રજનીશે પોતાના સંમોહનથી કેટલીય સ્ત્રીઓ પર જાદુ કરેલો પણ હા બળાત્કારનો આરોપ તેમના પર નથી. રજનીશને તેમની સેક્રેટરી કમ શિષ્યા મા શીલાએ જરૂર ધોકો આપ્યો. તેમને છોડીને તે ભાગી ગઈ હતી તે મૃત્યુ સુધી મળી નહોતી. જો કે તે આજે પણ તેમના પ્રેમમાં હોવાનું કબૂલે છે. તેમને ભગવાન કહીને જ સંબોધે છે. શક્ય છે કે આસારામ, રજનીશ જેવા બનવાની મહેચ્છામાં રાચતા હોય. તેમના નૃત્યનાં દૃશ્યો અને વાત કરવાની કળામાં નબળા અભિનયની ઝાંખી થાય છે.